Älä elämää pelkää
Älä elämää pelkää,
     älä sen kauneutta kiellä.
     Suo sen tupaasi tulla
     tai jos liettä ei sulla,
     sitä vastaan käy tiellä,
     älä käännä sille selkää.
 Älä haudoille elämää lymyyn kulje:
 Ei kuolema sinulta oveaan sulje.

     Kuin lintu lennä,
     älä viipyen menneen rauniolla
     nykyhetkeä häädä.
     Suo jääneen jäädä,
     suo olleen haudassa olla,
     tulevaa koe vastaan mennä.
 Ole vapaa, kahleeton tuulen tavoin:
 On kuoleman portti aina avoin.

     Älä koskaan sano:
     »Tämä on iäti minun.»
     Elon maljasta juovu,
     taas siitä, jos tarpeen, kivutta luovu.
     On maailman rikkaus sinun,
     kun mitään et omakses ano.
 Elä pelotta varassa yhden kortin:
 Näet aina avoinna kuoleman portin.